CELEX: 32020D2000
Language: hr
Date: 2020-11-27 00:00:00
Title: Odluka Vijeća (EU) 2020/2000 od 27. studenoga 2020. o sklapanju, u ime Europske unije, Sporazuma o partnerstvu u održivom ribarstvu između Europske unije i Republike Sejšela i njegova Protokola o provedbi (2020.–2026.)

8.12.2020   
               
               
                  HR
               
               
                  Službeni list Europske unije
               
               
                  L 413/1
               
            
         ODLUKA VIJEĆA (EU) 2020/2000
         od 27. studenoga 2020.
         o sklapanju, u ime Europske unije, Sporazuma o partnerstvu u održivom ribarstvu između Europske unije i Republike Sejšela i njegova Protokola o provedbi (2020.–2026.)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 43. u vezi s člankom 218. stavkom 6. drugim podstavkom točkom (a) podtočkom v. i člankom 218. stavkom 7.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:
         
                     (1)
                  
                  
                     U skladu s Odlukom Vijeća (EU) 2020/272 (2) Sporazum o partnerstvu u održivom ribarstvu između Europske unije i Republike Sejšela („Sporazum o partnerstvu”) i njegov Protokol o provedbi („Protokol”) potpisani su 24. veljače 2020., podložno njihovu kasnijem sklapanju.
                  
               
                     (2)
                  
                  
                     Sporazumom o partnerstvu stavlja se izvan snage Sporazum o partnerstvu u ribarstvu između Europske zajednice i Republike Sejšela (3), koji je stupio na snagu 2. studenoga 2007. na razdoblje od šest godina i prešutno je produljivan te je stoga još uvijek na snazi.
                  
               
                     (3)
                  
                  
                     Najnoviji protokol o provedbi Sporazuma o partnerstvu u ribarstvu između Europske zajednice i Republike Sejšela (4) potpisan je 18. prosinca 2013. i privremeno se primjenjivao od 18. siječnja 2014. Istekao je 17. siječnja 2020.
                  
               
                     (4)
                  
                  
                     Cilj je Sporazuma o partnerstvu i Protokola omogućiti Uniji i Republici Sejšelima („Sejšeli”) bliskiju suradnju na daljnjem promicanju razvoja održive ribarstvene politike te omogućiti odgovorno iskorištavanje ribolovnih resursa u sejšelskoj ribolovnoj zoni i u Indijskom oceanu uz pružanje doprinosa dostojanstvenim uvjetima rada u sektoru ribarstva.
                  
               
                     (5)
                  
                  
                     Sporazum o partnerstvu i Protokol trebalo bi odobriti.
                  
               
                     (6)
                  
                  
                     Člankom 12. Sporazuma o partnerstvu predviđa se osnivanje Zajedničkog odbora koji je odgovoran za praćenje primjene Sporazuma o partnerstvu i Protokola. Nadalje, Zajednički odbor može donijeti određene izmjene Protokola. Radi olakšavanja odobravanja takvih izmjena trebalo bi, podložno posebnim materijalnim i postupovnim uvjetima, Komisiju ovlastiti za njihovo odobravanje u ime Unije prema pojednostavnjenom postupku.
                  
               
                     (7)
                  
                  
                     Stajalište Unije o predloženim izmjenama Protokola trebalo bi utvrditi Vijeće. Predložene izmjene trebalo bi odobriti, osim ako se tim izmjenama suprotstavi blokirajuća manjina država članica u skladu s člankom 16. stavkom 4. Ugovora o Europskoj uniji.
                  
               
                     (8)
                  
                  
                     Sporazum o partnerstvu i Protokol trebali bi stupiti na snagu što prije s obzirom na gospodarsku važnost ribolovnih aktivnosti Unije u sejšelskoj ribolovnoj zoni i potrebu za što kraćim prekidom tih aktivnosti,
                  
               DONIJELO JE OVU ODLUKU:
         
            Članak 1.
            Sporazum o partnerstvu u održivom ribarstvu između Europske unije i Republike Sejšela („Sporazum o partnerstvu”) i Protokol o provedbi Sporazuma o partnerstvu u održivom ribarstvu između Europske unije i Republike Sejšela (2020.–2026.) („Protokol”) odobravaju se u ime Unije (5).
         
         
            Članak 2.
            Predsjednik Vijeća u ime Unije šalje obavijest predviđenu u članku 19. Sporazuma o partnerstvu i obavijest predviđenu u članku 17. Protokola.
         
         
            Članak 3.
            U skladu s postupkom i uvjetima utvrđenima u Prilogu ovoj Odluci Komisija je ovlaštena u ime Unije odobriti izmjene Protokola koje je donio Zajednički odbor osnovan člankom 12. Sporazuma o partnerstvu.
         
         
            Članak 4.
            Ova Odluka stupa na snagu na dan donošenja.
         
         
            Sastavljeno u Bruxellesu 27. studenoga 2020.
            
               
                  Za Vijeće
               
               
                  Predsjednik
               
               M. ROTH
            
         
         
            (1)  Suglasnost od 11. studenoga 2020. (još nije objavljena u Službenom listu).
         
            (2)  Odluka Vijeća (EU) 2020/272 od 20. veljače 2020. o potpisivanju, u ime Europske unije, i privremenoj primjeni Sporazuma o partnerstvu u održivom ribarstvu između Europske unije i Republike Sejšela i njegova Protokola o provedbi (2020.–2026.) (SL L 60, 28.2.2020. str. 3.).
         
            (3)  SL L 290, 20.10.2006., str. 2.
         
         
            (4)  Protokol o utvrđivanju ribolovnih mogućnosti i financijskog doprinosa predviđenih Sporazumom o partnerstvu u ribarstvu između Europske unije i Republike Sejšela (SL L 4, 9.1.2014., str. 3.).
         
            (5)  Tekstovi Sporazuma o partnerstvu i Protokola objavljeni su u SL L 60, 28.2.2020., str. 5.
         
      
      
         
            PRILOG
            
               POSTUPAK I UVJETI ZA ODOBRAVANJE IZMJENA PROTOKOLA KOJE TREBA DONIJETI ZAJEDNIČKI ODBOR
            
            Kada se od Zajedničkog odbora traži donošenje izmjena Protokola u skladu s člankom 12. stavkom 3. Sporazuma o partnerstvu i člankom 6. Protokola, Komisija je ovlaštena odobriti predložene izmjene u ime Unije, pod sljedećim uvjetima:
            
                        1.
                     
                     
                        Komisija osigurava da odobravanja u ime Unije:
                        
                                    (a)
                                 
                                 
                                    bude u skladu s ciljevima zajedničke ribarstvene politike;
                                 
                              
                                    (b)
                                 
                                 
                                    bude u skladu s relevantnim pravilima koja su donijele regionalne organizacije za upravljanje ribarstvom i da uzima u obzir zajedničko upravljanje koje provode obalne države;
                                 
                              
                                    (c)
                                 
                                 
                                    uzima u obzir najnovije statističke i biološke informacije te sve ostale bitne informacije koje se dostavljaju Komisiji.
                                 
                              
                  
                        2.
                     
                     
                        Prije nego što predložene izmjene odobri u ime Unije, Komisija ih podonosi Vijeću dovoljno vremena prije dotičnog sastanka Zajedničkog odbora.
                     
                  
                        3.
                     
                     
                        Vijeće ocjenjuje usklađenost predloženih izmjena s kriterijima utvrđenima u točki 1.
                     
                  
                        4.
                     
                     
                        Osim ako se predloženim izmjenama suprotstavi određeni broj država članica koji čini blokirajuću manjinu u Vijeću, u skladu s člankom 16. stavkom 4. Ugovora o Europskoj uniji, Komisija ih odobrava u ime Unije. Ako postoji takva blokirajuća manjina, Komisija odbija predložene izmjene u ime Unije.
                     
                  
                        5.
                     
                     
                        Ako na idućim sastancima Zajedničkog odbora, uključujući sastanke na terenu, nije moguće postići dogovor, pitanje se ponovno podnosi Vijeću, u skladu s postupkom utvrđenim u točkama od 2. do 4., kako bi se stajalištem Unije uzeli u obzir novi elementi.
                     
                  
                        6.
                     
                     
                        Komisija je pozvana da pravodobno poduzme sve mjere potrebne kako bi se osiguralo daljnje postupanje po odluci Zajedničkog odbora, uključujući, prema potrebi, objavu relevantne odluke u Službenom listu Europske unije i podnošenje svih prijedloga potrebnih za provedbu te odluke.
                     
                  U pogledu ostalih pitanja koja se ne odnose na izmjene Protokola u skladu s člankom 12. stavkom 3. Sporazuma o partnerstvu i člankom 6. Protokola stajalište koje Unija treba zauzeti u okviru Zajedničkog odbora utvrđuje se u skladu s Ugovorima i ustaljenom praksom.